Fliekhuise veg om Thai-grotverhaal te vertel | Netwerk24
Fliekhuise veg om Thai-grotverhaal te vertel
Deur Mariana Malan 12 Julie 2018 13:06
In Hollywood word reeds gestoei om eerste die verhaal van die Thai-grotredding op die silwerdoek te wys.
Die span voordat hulle in die grot vasgekeer is
Volgens Rolling Stone het Pure Flix Entertainment, die produksiemaatskappy van die rolprentreeks God’s Not Dead, reeds aangekondig dat hulle ’n rolprent gaan maak.
Maar volgens Ivanhoe Pictures in Los Angeles het die Thaise regering hulle gekies om die rolprent te ontwikkel. Die naam van Jon M. Chu is genoem as regisseur. Hy het laas met Ivanhoe saamgewerk in die romantiese komedie Crazy Rich Asians.
Kommer word reeds uitgespreek dat die rolprent, indien nie deur die regte mense vervaardig word nie, meer op internasionale hulp sal konsentreer en die rol van die mense van Thailand sal onderspeel.
Chu sê in hul hande sal dit nie gebeur nie. Die gebeure sal met respek weergegee word met die regte eer waar dit toekom.
Die televisie gaan hulle egter een voor wees en gaan reeds Vrydag ’n uur lange dokkie op die Discovery-kanaal wys wat die ware gebeure toon sover as wat dit verfilm kon word.
Volgens BBC News gaan die grotreeks in die noorde van Thailand in ’n museum omskep word. Daar sal gewys word hoe die reddingspoging verloop het en hulle glo dit sal ’n groot toeristeaantreklikheid wees.
Die dramatiese redding van die jong sokkerspan en hul afrigter het mense wêreldwyd aangegryp en die vordering is amper soos ’n sepie gevolg.
Michael Scott, hoofbestuurder van Pure Flix Entertainment, hou vol dat hulle ’n rolprent gaan maak. Volgens die maatskappy gaan hulle ’n inspirerende rolprent maak en nie een met ’n Christelike strekking nie. Hy het aan Hollywood Reporter gesê hulle wil wys wat dapperheid beteken en die helde van die hele redding eer.
The Wall Street Journal sê Pure Flix probeer reeds die regte verkry van die redders van die 12 seuns en hul afrigter wat twee weke lank in die Tham Loeang-grot vasgekeer was en oorleef het.
Dit is een van die grootste grotstelsels in Thailand en is onder die berge in die omgewing van die klein dorpie Mae Sai in die noordelike provinsie Tsjiang Rai op die grens met Mianmar. Die kinders en hul afrigter was hier vasgekeer nadat moesonreën uitgesak het. Hulle is uiteindelik gered danksy die span duikers en hulp van die Thaise regering. Een duiker is dood in die voorbereiding vir die reddingspoging.
’n Ander rolprent wat wêreldwye belangstelling uitgelok en die verbeelding aangegryp het, is The 33 oor die Chileense mynramp waarin 33 mynwerkers 69 dae lank ondergronds vasgekeer was.